Astrologija
Astrologija – istorinis mokslas apie dangaus kūnų įtaką žmonių gyvenimui, laikomas pseudomokslu. Iki pat XVIII amžiaus Vakaruose astrologija buvo dėstoma universitetuose kaip rimtas mokslas. Tačiau takoskyra tarp astronomijos kaip mokslo ir astrologijos kaip ateities būrimo išryškėjo jau pirmaisiais mūsų eros amžiais. Remiantis 2005 m. ir 2009 m. apklausų duomenimis, 25 % suaugusiųjų amerikiečių tiki astrologija. Žiniasklaida reguliariai pateikia horoskopus. Tačiau įvairūs aklieji moksliniai tyrimai paneigia astrologijos hipotezes. 1985 m. prestižiniame moksliniame žurnale „Nature“ išspausdintas straipsnis apie gimties horoskopą taip pat paneigė astrologijos hipotezes. Astrologijos „veiksmingumas“ paaiškinamas psichologiniu Barnumo/Forerio efektu.